Το Στέητ Ντηπάρτμεντ καταδίκασε την επίθεση κατά της Αμερικανικής πρεσβείας
αλλά εξέφρασε ευγνωμοσύνη στις ελληνικές αρχές για την άμεση κινητοποίησή τους
Οι ελληνικές αρχές είπαν ότι ρουκέτα έπληξε το κτίριο της Αμερικανικής πρεσβείας στην Αθήνα, τα ξημερώματα της Παρασκευής (05:58 ώρας Ελλάδας), δημιουργώντας μικρές ζημίες στον τρίτο όροφο, αλλά χωρίς να υπάρξουν τραυματισμοί. Ο υπουργός Δημόσιας Τάξης Βύρων Πολύδωρας δήλωσε ότι η αστυνομία ερευνά ορισμένες πληροφορίες, που φέρουν ως δράστη της επίθεσης την ελληνική τρομοκρατική οργάνωση Επαναστατικός Αγώνας και τόνισε ότι πρόκειται για "συμβολική ενέργεια," που αποσκοπεί στην αναβίωση της τρομοκρατίας στη χώρα. Οι αρχές είπαν ότι η ρουκέτα εκτοξεύτηκε από τους δράστες από κτίριο που βρίσκεται απέναντι από την πρεσβεία, ή απο φορτηγάκι που είχε σταθμεύσει στο σημείο εκείνο. Ο Αμερικανός πρέσβης στην Αθήνα Τσάρλς Ρής δήλωσε ότι το περιστατικό αντιμετωπίζεται ως μία "πολύ σοβαρή επίθεση." Επίσης τόνισε ότι συνεργασία των αμερικανικών αρχών με τις ελληνικές είναι πολύ καλή και ότι το περιστατικό αυτό δεν θα επηρεάσει αρνητικά τις διμερείς σχέσεις. Η κινητοποίηση των αρμοδίων υπηρεσιών υπήρξε άμεση. Η περιοχή αποκλείστηκε και διενεργείται λεπτομερής έρευνα της περιοχής. Εκτός από τον κ. Πολύδωρα, και η υπουργός Εξωτερικών Ντόρα Μπακογιάννη έσπευσε στην Αμερικανική πρεσβεία, λέγοντας στους δημοσιογράφους: "Ηρθα εκ μέρους του πρωθυπουργού, για να δηλώσω την συμπαράστασή μας στον πρέσβη. Φαινόμενα σαν αυτά, στοίχισαν πάρα πολλά στη χώρα μας κατά το παρελθόν, τόσο κοινωνικά και οικονομικά, όσο και πολιτικά. Η ελληνική κυβέρνηση είναι αποφασισμένη να καταβάλει κάθε προσπάθεια, όπως και στο παρελθόν, ώστε να μήν επιτραπούν παρόμοια φαινόμενα. " Το απόγευμα, ο κ. Ρής εξέφρασε τις ευχαριστίες του για την άμεση κοινητοποίηση των ελληνικών αρχών μετά την επίθεση. Την επίθεση καταδίκασαν όλα τα πολιτικά κόμματα, αλλά και ο Οικουμενικός Πατριάρχης Βαρθολομαίος. Στην Ουάσινγκτον, ο εκπρόσωπος του Στέητ Ντηπάρτμεντ Τομ Κέησυ καταδίκασε την επίθεση, αλλά εξέφρασε την ευγνωμοσύνη της Αμερικανικής κυβέρνησης για την άμεση και θετική ανταπόκριση της Ελληνικής κυβέρνησης στο περιστατικό αυτό. H Αμερικανική πρεσβεία στην Αθήνα έχει ατσάλινο φράχτη ύψους τριών μέτρων και θεωρείται μια απ’ τις αυστηρότερα φρουρούμενες στην ευρύτερη γεωγραφική περιοχή.